ET Euroopa Liidu Teataja L 280/2

KOMISJONI MÄÄRUS (EL) 2015/1910,

21. oktoober 2015,

millega muudetakse Euroopa Parlamendi ja nõukogu määruse (EÜ) nr 396/2005 III ja V lisa seoses guasatiini jääkide piirnormidega teatavates toodetes või nende pinnal

(EMPs kohaldatav tekst)

EUROOPA KOMISJON,

võttes arvesse Euroopa Liidu toimimise lepingut,

võttes arvesse Euroopa Parlamendi ja nõukogu 23. veebruari 2005. aasta määrust (EÜ) nr 396/2005 taimses ja loomses toidus ja söödas või nende pinnal esinevate pestitsiidide jääkide piirnormide ja nõukogu direktiivi 91/414/EMÜ muutmise kohta, (1) eriti selle artikli 14 lõike 1 punkti a, artikli 18 lõike 1 punkti b ja artikli 49 lõiget 2,

ning arvestades järgmist:

(1) Guasatiini jääkide piirnormid on sätestatud määruse (EÜ) nr 396/2005 III lisa A osas.

(2) Guasatiini jääkide kehtivate piirnormide kohta esitas Euroopa Toiduohutusamet (edaspidi „toiduohutusamet”) põhjendatud arvamuse kooskõlas määruse (EÜ) nr 396/2005 artikli 12 lõikega 1 (2). Kõik kehtivad guasatiini sisaldavate taimekaitsevahendite load on kehtetuks tunnistatud. Liidu tasandil ei ole teada antud impordile kehtestatud jääkide piirnormist ega ole jääkide piirnormi kehtestatud ka „Codex alimentariuses”. Kuna ei ole teavet heade põllumajandustavade kohta, mille alusel saaks hinnata tarbijatele avalduvat riski, jõudis toiduohutusamet järeldusele, et piirnorm 0,05 mg/kg tagab Euroopa tarbijate piisava kaitse. Seega on asjakohane kehtestada jääkide piirnormiks asjaomane määramispiir. Samuti on asjakohane muuta jääkide määratlust.

(3) Peale selle märkis Belgia, et greipide ja apelsinide puhul võib kehtiv guasatiini jääkide piirnorm tekitada tarbijakaitsega seotud probleeme. Eelkõige ei olnud võimalik isegi täpsema riskihindamisega välistada suurt riski tarbijatele, võttes arvesse üht tsitruseliste töötlemistegurit. Euroopa Komisjon ja alalise taime-, looma-, toidu- ja söödakomitees esindatud liikmesriigid jõudsid järeldusele, et on asjakohane teha riskijuhtimise otsus alandada jääkide piirnorme tasemele, mille ohutust Euroopa tarbijatele on tõendatud.

(4) Määruse (EÜ) nr 396/2005 artikli 6 lõigete 2 ja 4 alusel on esitatud taotlus guasatiini kasutamiseks tsitruseliste puhul. Vastavalt määruse (EÜ) nr 396/2005 artiklile 8 hindas taotlust asjaomane liikmesriik ja hindamisaruanne edastati komisjonile. Toiduohutusamet hindas taotlust ja hindamisaruandeid, uurides eelkõige tarbijatele ja vajaduse korral ka loomadele avalduvaid riske, ning esitas põhjendatud arvamuse jääkide kavandatavate piirnormide kohta (3). Toiduohutusamet edastas arvamuse komisjonile ja liikmesriikidele ning tegi selle üldsusele kättesaadavaks. Ta tõdes arvamuses, et ei soovita jääkide kavandatavate piirnormide kehtestamist, kuna kättesaadavad andmed ei ole Euroopa tarbijatele tuleneva riski välistamiseks piisavad.

(5) Taotleja soovis toiduohutusameti arvamuse halduskorras läbivaatamist kooskõlas määruse (EÜ) nr 396/2005 artikliga 13. Läbivaatamise tulemusel jõuti järeldusele, et toiduohutusameti tehtud hindamises ei ole märkimisväärseid puudusi ega vigasid.

(6) Kuna jääkide piirnormide asjakohased muudatused tuginevad toiduohutusameti põhjendatud arvamusele ja nendega võetakse arvesse asjakohaseid tegureid, on need kooskõlas määruse (EÜ) nr 396/2005 artikli 14 lõikega 2.

(7) Seepärast tuleks määrust (EÜ) nr 396/2005 vastavalt muuta.

(8) Et võimaldada toodete tavapärast turustamist, töötlemist ja tarbimist, tuleks käesoleva määrusega ette näha üleminekukord toodete suhtes, mida on enne piirnormide muutmist seaduslikult toodetud ning mille kohta on olemas teave, et tarbijate kaitse kõrge tase on tagatud.

(9) Käesoleva määruse kohases üleminekukorras tuleks arvesse võtta tarbijakaitsega seotud küsimusi seoses greipide ja apelsinide puhul kehtivate guasatiini jääkide piirnormidega.

(10) Jääkide muudetud piirnormide kohaldamisele peaks eelnema piisav ajavahemik, mille jooksul liikmesriigid, kolmandad riigid ja toidukäitlejad saaksid nende piirnormide muutmisest tulenevate uute nõuete täitmiseks valmistuda.

(11) Uute piirnormide suhtes on konsulteeritud Maailma Kaubandusorganisatsiooni vahendusel liidu kaubanduspartneritega ja nende märkuseid kõnealuste normide kohta on arvesse võetud.

(12) Käesoleva määrusega ette nähtud meetmed on kooskõlas alalise taime-, looma-, toidu- ja söödakomitee arvamusega,

ON VASTU VÕTNUD KÄESOLEVA MÄÄRUSE:

Artikkel 1

Määruse (EÜ) nr 396/2005 III ja V lisa muudetakse vastavalt käesoleva määruse lisale.

Artikkel 2

Guasatiini puhul jätkatakse määruse (EÜ) nr 396/2005 kohaldamist kujul, nagu kõnealuses määruses oli sätestatud enne selle muutmist käesoleva määrusega, nende toodete suhtes, välja arvatud greibid ja apelsinid, mis on toodetud seaduslikult enne 13. maid 2016.

Artikkel 3

Käesolev määrus jõustub kahekümnendal päeval pärast selle avaldamist Euroopa Liidu Teatajas.

Seda kohaldatakse alates 13. maist 2016.

Käesolev määrus on tervikuna siduv ja vahetult kohaldatav kõikides liikmesriikides. Brüssel, 21. oktoober 2015 Komisjoni nimel president Jean-Claude JUNCKER

(1) ELT L 70, 16.3.2005, lk 1.

(2) Euroopa Toiduohutusamet: „Reasoned opinion on the review of the existing maximum residue levels (MRLs) for guazatine according to Article 12 of Regulation (EC) No 396/2005”. EFSA Journal 2013; 11(5):3239. [20 lk].

(3) Euroopa Toiduohutusamet: „Reasoned opinion on the modification of the existing MRL for guazatine in citrus fruits”. EFSA Journal 2014; 12(8):3818. [29 lk].